b'\n_START_ARTICLE_\nTuberkuloza\n_START_SECTION_\nZnaki in simptomi\n_START_PARAGRAPH_\nTuberkuloza lahko oku\xc5\xbei katerikoli del telesa, najpogosteje pa se pojavi v plju\xc4\x8dih (po tem poznana kot plju\xc4\x8dna tuberkuloza). Do ekstrapulmonarne \xe2\x80\x93 zunajplju\xc4\x8dne \xe2\x80\x93 tuberkuloze pride v primeru, ko se tuberkuloza razvije zunaj plju\xc4\x8d, lahko pa zunajplju\xc4\x8dna TBC tudi sobiva s plju\xc4\x8dno obliko tuberkuloze._NEWLINE_Splo\xc5\xa1ni znaki in simptomi so med drugim vro\xc4\x8dina, mrzlica, potenje pono\xc4\x8di, izguba teka, huj\xc5\xa1anje in utrujenost. Lahko tudi pride do vidnih sprememb na prstih in nohtih.\n_START_SECTION_\nPlju\xc4\x8dna tuberkuloza\n_START_PARAGRAPH_\n\xc4\x8ce pride do oku\xc5\xbebe s tuberkulozo, so obi\xc4\x8dajno prizadeta plju\xc4\x8da (v pribli\xc5\xbeno 90\xc2\xa0% primerov). Simptomi so lahko bole\xc4\x8dine v prsih in dolgotrajen ka\xc5\xa1elj z izpljunkom. Okoli 25\xc2\xa0% prizadetih je lahko brez simptomov (asimptomatska oku\xc5\xbeba). Ob\xc4\x8dasno lahko ljudje izka\xc5\xa1ljujejo kri v majhnih koli\xc4\x8dinah in, v zelo redkih primerih, lahko oku\xc5\xbeba razje plju\xc4\x8dne arterije, \xc4\x8demur sledi obse\xc5\xbena krvavitev (anevrizma Rasmussena). Tuberkuloza lahko postane kroni\xc4\x8dna in povzro\xc4\x8di obse\xc5\xbene brazgotine v zgornjih predelih plju\xc4\x8d. Tuberkuloza pogosteje prizadene zgornje kot spodnje predele plju\xc4\x8d. Razlog za to ni jasen. Lahko da gre za bolj\xc5\xa1i pretok zraka ali pa slab\xc5\xa1e delovanje limfnega sistema v zgornjem delu plju\xc4\x8d.\n_START_SECTION_\nZunajplju\xc4\x8dna tuberkuloza\n_START_PARAGRAPH_\nV 15\xe2\x80\x9220\xc2\xa0% aktivnih primerov se oku\xc5\xbeba raz\xc5\xa1iri na organe zunaj plju\xc4\x8d, kar vodi do drugih razli\xc4\x8dic tuberkuloze. Znane so pod skupnim imenom \xc2\xbbzunajplju\xc4\x8dna tuberkuloza\xc2\xab. Do zunajplju\xc4\x8dne tuberkuloze prihaja pogosteje pri ljudeh z okvarjenim imunskim sistemom in pri otrocih. Pri osebah s HIV-om se to pripeti pri ve\xc4\x8d kot 50\xc2\xa0% primerov. Do zunajplju\xc4\x8dne oku\xc5\xbebe pogosto pride na poprsnici (tuberkulozni plevritis), osrednjem \xc5\xbeiv\xc4\x8devju (tuberkulozni meningitis), limfnem sistemu (skrofula vratu), se\xc4\x8dilih (urogenitalna tuberkuloza) ter okostju in sklepih (Pottova bolezen hrbtenja\xc4\x8de). \xc4\x8ce se raz\xc5\xa1iri v kosti, jo imenujejo \xc2\xbbkostna tuberkuloza\xc2\xab, ena od oblik osteomielitisa. V\xc4\x8dasih tuberkulozni ognojek (absces) predre skozi ko\xc5\xbeo, kar privede do tuberkuloznega ulkusa. Razjeda, ki izvira bli\xc5\xbenjih oku\xc5\xbeenih bezgavk, je nebole\xc4\x8da, \xc5\xa1iri se po\xc4\x8dasi in spominja na \xc2\xbbpodlo\xc5\xbeko za vijak\xc2\xab. Huj\xc5\xa1a je miliarna tuberkuloza \xe2\x80\x93 \xc2\xbbrazsejana\xc2\xab\xc2\xa0oblika TBC, ki je zelo raz\xc5\xa1irjena. Miliarna TBC predstavlja pribli\xc5\xbeno 10\xc2\xa0% zunajplju\xc4\x8dnih oblik bolezni.\n_START_SECTION_\nDejavniki tveganja\n_START_PARAGRAPH_\nNa dovzetnost ljudi za oku\xc5\xbebe s tuberkulozo vplivajo \xc5\xa1tevilni dejavniki. Najpomembnej\xc5\xa1i dejavnik tveganja na svetovni ravni je HIV. 13\xc2\xa0% vseh, ki imajo tuberkulozo, je oku\xc5\xbeenih s tem virusom. V podsaharski Afriki, kjer je raz\xc5\xa1irjenost oku\xc5\xbebe s HIV visoka, je to poseben problem. Med ljudmi brez HIV, ki so oku\xc5\xbeeni s tuberkulozo, jih 5\xe2\x80\x9210\xc2\xa0% v \xc4\x8dasu njihovega \xc5\xbeivljenja aktivno zboleli. Po drugi strani pa med prizadetimi, ki so so\xc4\x8dasno oku\xc5\xbeeni z virusom HIV, 30\xc2\xa0% razvije aktivno bolezen._NEWLINE_Tuberkuloza je tesno povezana s prenaseljenostjo in podhranjenostjo. Predstavlja eno glavnih bolezni rev\xc5\xa1\xc4\x8dine. Visoko ogro\xc5\xbeeni so med drugim ljudje, ki si vbrizgavajo nedovoljene droge, prebivalci in zaposleni na obmo\xc4\x8djih, kjer se bolni ljudje zbirajo (npr. zapori in zaveti\xc5\xa1\xc4\x8da za brezdomce), glede zdravstvenih oskrbe in virov revne skupnosti, visoko ogro\xc5\xbeene etni\xc4\x8dne manj\xc5\xa1ine, otroci v tesnem stiku z visoko ogro\xc5\xbeenimi bolniki in zdravstveno osebje, ki za te bolnike skrbi._NEWLINE_Kroni\xc4\x8dna plju\xc4\x8dna bolezen je \xc5\xa1e en pomemben dejavnik tveganja. Silikoza pove\xc4\x8duje tveganje za pribli\xc5\xbeno 30-krat. Kadilci cigaret imajo skoraj dvakrat vi\xc5\xa1je tveganje za TBC kot nekadilci._NEWLINE_Druge zdravstvene okoli\xc5\xa1\xc4\x8dine tudi lahko pove\xc4\x8dajo tveganje za razvoj tuberkuloze, med drugim alkoholizem in sladkorna bolezen (trikratni porast)._NEWLINE_Nekatera zdravila, kot so kortikosteroidi in infliksimab (monoklonsko protitelo anti-TNF \xce\xb1), postajajo \xc4\x8dedalje pomembnej\xc5\xa1i  dejavniki tveganja, \xc5\xa1e posebej v razvitem svetu._NEWLINE_Obstaja tudi genetsko pogojena dovzetnost, njen pomen za zdaj \xc5\xa1e ni jasen.\n_START_SECTION_\nPrenos\n_START_PARAGRAPH_\nKadar ljudje z aktivno plju\xc4\x8dno tuberkulozo ka\xc5\xa1ljajo, kihajo, govorijo, pojejo, ali pljuvajo, oddajajo nalezljive aerosolne kapljice s premerom 0,5\xe2\x80\x935,0 \xce\xbcm. Pri enkratnem kihu nastane do 40.000 kapljic. Vsaka od teh kapljic lahko prenese bolezen, saj je doza za oku\xc5\xbebo s tuberkulozo zelo nizka (\xc5\xbee vdih manj kot 10 bakterij lahko povzro\xc4\x8di oku\xc5\xbebo)._NEWLINE_Ljudje z dolgotrajnim, pogostim ali tesnim stikom s tuberkoluznimi osebami so \xc5\xa1e posebno ogro\xc5\xbeeni (za stopnjo oku\xc5\xbebe se v tem primeru ocenjuje, da zna\xc5\xa1a 22\xc2\xa0%). Oseba z aktivno, vendar nezdravljeno tuberkulozo lahko na leto oku\xc5\xbei 10\xe2\x80\x9215 (ali ve\xc4\x8d) drugih. Do prenosa naj bi pri\xc5\xa1lo samo pri ljudeh z aktivno tuberkulozo \xe2\x80\x93 za latentno oku\xc5\xbeene se meni, da bolezen ni nalezljiva. Verjetnost prenosa iz ene osebe na drugo je odvisna od \xc5\xa1tevilnih dejavnikov, med drugim od \xc5\xa1tevila nalezljivih kapljic, ki jih bolnik \xc5\xa1iri, od u\xc4\x8dinkovitosti prezra\xc4\x8devanja, trajanja izpostavljenosti, virulence  seva M. tuberculosis, ravni imunosti pri neoku\xc5\xbeenih in od drugih dejavnikov. \xc5\xa0irjenje od osebe do osebe je mogo\xc4\x8de prepre\xc4\x8diti z u\xc4\x8dinkovito izolacijo oseb z aktivno (\xc2\xbbprikrito\xc2\xab) tuberkulozo in z ustreznim re\xc5\xbeimom zdravil proti TBC. Po pribli\xc5\xbeno dveh tednih u\xc4\x8dinkovitega zdravljenja osebe z aktivno oku\xc5\xbebo obi\xc4\x8dajno za druge, kar se nalezljivosti ti\xc4\x8de, niso ve\xc4\x8d nevarne. Pri na novo oku\xc5\xbeenih obi\xc4\x8dajno traja od tri do \xc5\xa1tiri tedne, da prizadeta oseba postane vir za prenos bolezni na druge.\n_START_SECTION_\nPatogeneza\n_START_PARAGRAPH_\nPri pribli\xc5\xbeno 90\xc2\xa0% oku\xc5\xbeenih z M. tuberculosis gre za \xc2\xbblatentno oku\xc5\xbebo\xc2\xab\xc2\xa0\xe2\x80\x93 skrito oku\xc5\xbebo brez znakov, pri \xc4\x8demer do\xc5\xbeivljenska verjetnost, da se latentna oku\xc5\xbeba razvije v aktivno bolezen, ne zna\xc5\xa1a ve\xc4\x8d kot 10\xc2\xa0%. Pri osebah s HIV se nevarnost za pojav aktivne TBC pove\xc4\x8da na skoraj 10\xc2\xa0% na leto. \xc4\x8ce se bolezen ne zdravi u\xc4\x8dinkovito, zna\xc5\xa1a stopnja smrtnosti pri aktivnih primerih tuberkuloze do 66\xc2\xa0%._NEWLINE_Oku\xc5\xbeba TBC se za\xc4\x8dne, ko mikobakterije pridejo v plju\xc4\x8dne alveole, kjer napadejo alveolarne makrofage in se v njihovih endosomih razmno\xc5\xbeujejo. Primarno mesto oku\xc5\xbebe v plju\xc4\x8dih je znano kot \xc2\xbbGhonovo \xc5\xbeari\xc5\xa1\xc4\x8de\xc2\xab. Na splo\xc5\xa1no se nahaja v zgornjem delu spodnjega re\xc5\xbenja ali v spodnjem delu zgornjega re\xc5\xbenja. Do plju\xc4\x8dne tuberkuloze lahko pride tudi preko obto\xc4\x8dil.  Ti primeri so znani kot \xc2\xbbSimonovo \xc5\xbeari\xc5\xa1\xc4\x8de\xc2\xab, obi\xc4\x8dajno so v vrhu plju\xc4\x8d. Ta prenos preko krvi lahko povzro\xc4\x8di \xc5\xa1irjenje oku\xc5\xbebe na bolj oddaljene to\xc4\x8dke, kot so periferne bezgavke, ledvice, mo\xc5\xbegani in kosti. Bolezen lahko prizadene vse dele telesa, iz neznanih razlogov pa se redko naseli v srce, skeletne mi\xc5\xa1ice, trebu\xc5\xa1no slinavko ali \xc5\xa1\xc4\x8ditnico._NEWLINE_Tuberkulozo razvr\xc5\xa1\xc4\x8dajo med granulomatozne vnetne bolezni. Celice, kot so makrofagi, celice ubijalke, limfociti B in fibroblasti, se zdru\xc5\xbeujejo v granulome in z limfociti obkolijo oku\xc5\xbeene makrofage. Granulom prepre\xc4\x8duje \xc5\xa1irjenje mikobakterij in nudi lokalno okolje, v katerem pride do posegov celic imunskega sistema. Bakterije znotraj granuloma lahko zaspijo (postanejo dormantne), kar vodi do latentne oku\xc5\xbebe. Druga zna\xc4\x8dilnost granulomov je odmiranje celic (nekroza) v sredi\xc5\xa1\xc4\x8du tuberklov. S prostim o\xc4\x8desom so videti kot mehek, bel sir (kazeozna \xe2\x80\x93  sirasta \xe2\x80\x93 nekroza)._NEWLINE_\xc4\x8ce bakterije z obmo\xc4\x8dja po\xc5\xa1kodovanega tkiva zaidejo v krvni obtok, se lahko raz\xc5\xa1irijo po celem telesu in ustvarjajo \xc5\xa1tevilna \xc5\xbeari\xc5\xa1\xc4\x8da, ki se vsa ka\xc5\xbeejo kot majhni, beli tuberkli v tkivu. Ta huda oblika tuberkuloze se imenuje miliarna tuberkuloza in je najbolj pogosta pri majhnih otrocih in pri osebah s HIV. Smrtnost je pri ljudeh s to obliko kljub zdravljenju visoka (pribli\xc5\xbeno 30\xc2\xa0%)._NEWLINE_Pri \xc5\xa1tevilnih prizadetih prihaja pri bolezni do zagonov in remisij. Uni\xc4\x8denje in odmiranje tkiva sta pogosto v ravnovesju s celjenjem in fibrozo. Prizadeto tkivo nadomestijo brazgotine in votline, napolnjene s sirastim nekroti\xc4\x8dnem materialom. Med aktivno boleznijo se nekatere od teh votlin lahko pove\xc5\xbeejo z bronhiji v zra\xc4\x8dnih kanalih, tako da je snov v njih mogo\xc4\x8de izka\xc5\xa1ljati. Snov vsebuje \xc5\xbeive bakterije, \xc4\x8demur sledi \xc5\xa1irjenje oku\xc5\xbebe. Zdravljenje z ustreznimi antibiotiki ubija bakterije in omogo\xc4\x8da ozdravljenje. Prizadeta obmo\xc4\x8dja, ko so enkrat ozdravljena, nadomesti brazgotinasto tkivo.\n_START_SECTION_\nAktivna tuberkuloza\n_START_PARAGRAPH_\nDiagnosticirati aktivno tuberkulozo samo na podlagi znakov in simptomov je te\xc5\xbeko, prav tako tudi bolezen pri osebah s suprimiranim imunskim sistemom. Na diagnozo TB pa je treba pomisliti pri pacientih z znaki plju\xc4\x8dnega obolenja ali splo\xc5\xa1nimi simptomi, ki trajajo dlje kot dva tedna. Rentgensko slikanje prsnega ko\xc5\xa1a in multipla kultura izpljunka za acido-bacile sta obi\xc4\x8dajno del za\xc4\x8detne ocene. Testi spro\xc5\xa1\xc4\x8danja interferonov in tuberkulinski ko\xc5\xbeni testi v dr\xc5\xbeavah v razvoju nekoristni. IGRA pozna pri osebah s HIV podobne meje._NEWLINE_Diagnoza TB je jasna, \xc4\x8de se za M. tuberculosis ugotovi prisotnost v klini\xc4\x8dnem vzorcu (kot so npr. izme\xc4\x8dek, gnoj ali tkivo, dobljeno z biopsijo). Ker gre za po\xc4\x8dasi rasto\xc4\x8d organizem, je postopek kulture te\xc5\xbeaven in traja pri vzorcih krvi ali izme\xc4\x8dka od dva do \xc5\xa1est tednov. Z zdravljenjem se zato pogosto pri\xc4\x8dne, \xc5\xa1e preden kulture diagnozo potrdijo._NEWLINE_S testi amplifikacije DNK in preskusom na adenozin deaminazo je mogo\xc4\x8de TB hitro dokazati. Teh testov pa se rutinsko ne priporo\xc4\x8da, saj le redko vplivajo na to, kako se primer terapira. Krvni testi za odkrivanje protiteles niso ne specifi\xc4\x8dni ne ob\xc4\x8dutljivi, zato se jih ne priporo\xc4\x8da.\n_START_SECTION_\nSkrita tuberkuloza\n_START_PARAGRAPH_\nTest je pogosto uporablja pri pregledih oseb z velikim tveganjem za tuberkulozo. Pri predhodno imuniziranih osebah lahko pride do la\xc5\xbeno pozitivnih rezultatov testa. Test je lahko la\xc5\xbeno negativen pri osebah, ki imajo sarkoidozo ali Hodgkinov limfom, ki so  podhranjene, ali pa (zanimivo) pri posameznikih z dejansko aktivno tuberkulozo. Za osebe s pozitivnim izidom tuberkulinskega testa se priporo\xc4\x8dajo test krvi na spro\xc5\xa1\xc4\x8danje gama interferona (Interferon gamma release assay - IGRA). Na te teste imunizacija ali okolijske mikobakterije ve\xc4\x8dinoma ne vplivajo, tako da je napa\xc4\x8dno pozitivnih izidov pri njih manj. Vplivajo pa nanje M. szulgai, M. marinum in M. kansasii. Testi IGRA lahko pove\xc4\x8dajo ob\xc4\x8dutljivost, kadar se uporabljajo hkrati s ko\xc5\xbenim testom, so pa lahko da manj ob\xc4\x8dutljivi kot ko\xc5\xbeni test, \xc4\x8de se uporabljajo brez njega.\n_START_SECTION_\nPreventiva\n_START_PARAGRAPH_\nPrizadevanja za prepre\xc4\x8devanje in nadzor tuberkuloze temeljijo predvsem na cepljenju dojen\xc4\x8dkov in na odkrivanju in ustreznem zdravljenju aktivnih primerov. Svetovna zdravstvena organizacija je \xc5\xbeela nekaj uspeha s terapevtskimi izbolj\xc5\xa1avami, ki so povzro\xc4\x8dile majhen padec v \xc5\xa1tevilu obolenj.\n_START_SECTION_\nCepiva\n_START_PARAGRAPH_\nOd leta 2011 dalje je na voljo le cepivo na osnovi bacila Calmette\xe2\x80\x92Gu\xc3\xa9rin (BCG), ki je sicer u\xc4\x8dinkovito proti \xc5\xa1irjenju bolezni v otro\xc5\xa1tvu, vendar pred oku\xc5\xbebo s plju\xc4\x8dno tuberkulozo ne \xc5\xa1\xc4\x8diti zanesljivo. Kljub temu je po vsem svetu najbolj pogosto uporabljeno cepivo, s katerim se cepi ve\xc4\x8d kot 90% vseh otrok. Tako pridobljena imunost pa po pribli\xc5\xbeno desetih letih za\xc4\x8dne padati. Kot je tuberkuloza v Kanadi, Veliki Britaniji in Zdru\xc5\xbeenih dr\xc5\xbeavah Amerike ve\xc4\x8dinoma neobi\xc4\x8dajna, se z BCG cepi samo visoko ogro\xc5\xbeene ljudi. Eden od razlogov, zakaj naj se cepiva ne rabi, so la\xc5\xbeno pozitivni tuberkulinski testi na ko\xc5\xbei, tako da je za presejalne programe nekoristen. V razvoju so trenutno \xc5\xa1tevilna nova cepiva.\n_START_SECTION_\nJavno zdravje\n_START_PARAGRAPH_\nSvetovna zdravstvena organizacija je leta 1993 TB razglasila za "svetovni zdravstveni izziv", leta 2006B pa je Zdru\xc5\xbeenje Ustavimo TB (stop TB) razvilo globalni na\xc4\x8drt, kako zaustaviti tuberkulozo, z namenom do leta 2015 re\xc5\xa1iti 14 milijonov \xc5\xbeivljenj. Cilja za leto 2015 verjetno ne bo mogo\xc4\x8de dose\xc4\x8di, predvsem zaradi porasta v primerih s HIV povezane tuberkuloze in zaradi pojava tuberkuloze, odporne proti ve\xc4\x8d zdravilom (\xc2\xbbmultiple drug-resistant\xc2\xab, skraj\xc5\xa1ano MDR-TB). Sistem, za razvrstitev tuberkuloze, ki ga je razvilo Zdru\xc5\xbeenje za prsni ko\xc5\xa1 ZDA, se uporablja predvsem v javnih zdravstvenih programih.\n_START_SECTION_\nObvladovanje\n_START_PARAGRAPH_\nZa zdravljenje Tb se uporablja antibiotike, ki ubijajo bakterije. Uspe\xc5\xa1no zdraviti TB je te\xc5\xbeko; neobi\xc4\x8dajna struktura in kemi\xc4\x8dna sestava celi\xc4\x8dnih sten pri mikobakterijah ovirata vstop zdravilom in tako onemogo\xc4\x8data delovanje marsikaterega antibiotika. Najbolj pogosto uporabljena antibiotika sta isoniazid in rifampicin, zdravljenja pa lahko traja tudi ve\xc4\x8d mesecev. Skrito TB se obi\xc4\x8dajno zdravi z enim samim antibiotikom. za aktivna obolenja s TB pa je najbolj\xc5\xa1a kombinacija ve\xc4\x8d antibiotikov, ki zmanj\xc5\xa1uje tveganje, da se pri bakterijah razvije odpornost proti antibiotikom. Latentno oku\xc5\xbeene ljudi se prav tako zdravi, da se pri njih prepre\xc4\x8di kasnej\xc5\xa1i izbruh aktivne TB. WHO priporo\xc4\x8da terapijo pod neposrednim nadzorom zdravstvenega osebja, tako da se zagotovi redno jemanje zdravila; cilj je omejiti \xc5\xa1tevilo bolnikov, ki zdravil ne jemljejo redno. Dokazi, da je ta pristop bolj\xc5\xa1i kot \xc4\x8de se zdravila jemljejo nenadzorovano, so \xc5\xa1ibki. Pristop, s katerim se ljudi opominja, kako pomembno je zdravljenje, pa zgleda u\xc4\x8dinkuje.\n_START_SECTION_\nNov pojav bolezni\n_START_PARAGRAPH_\nOb novem pojavu plju\xc4\x8dne TB od 2010 dalje priporo\xc4\x8dajo terapijo, ki traja \xc5\xa1est mesecev, s kombinacijo antibiotikov, ki vsebujejo rifampicin, isoniazid, pirazinamid in etambutol prva dva meseca, zadnje \xc5\xa1tiri pa samo rifampicin in isoniazid. Pri visoki odpornosti proti izoniazidu se lahko zadnje \xc5\xa1tiri mesece daje alternativno etambutol.\n_START_SECTION_\nPonavljajo\xc4\x8da obolenja\n_START_PARAGRAPH_\n\xc4\x8ce se tuberkuloza ponavlja, je pomembno pred za\xc4\x8detkom zdravljenja s testi ugotoviti, na katere antibiotike je povzro\xc4\x8ditelj ob\xc4\x8dutljiv. \xc4\x8ce se ugotovi, da gre za TB, ki je multirezistentna, to je odporna na ve\xc4\x8d zdravil (MDR-TB), priporo\xc4\x8dajo jemati najmanj 4 u\xc4\x8dinkovite antibiotike 19 do 24 mesecev dolgo.\n_START_SECTION_\nOdpornost proti zdravilom\n_START_PARAGRAPH_\nDo prvotne odpornosti pride, ko se prizadeta oseba oku\xc5\xbei z odpornim sevom TB. Pri osebi s popolnoma ob\xc4\x8dutljivo TB se lahko med zdravljenjem zaradi neustreznega zdravljenja razvije sekundarna (pridobljena) upornost , \xc4\x8de bolnik zdravil ne jemlje ustrezno predpisani shemi (neskladnost z navodili zdravnika), ali \xc4\x8de se uporablja zdravila nizke kakovosti. Proti zdravilom odporna TB je resen zdravstveni problem v \xc5\xa1tevilnih dr\xc5\xbeavah v razvoju, saj je podalj\xc5\xa1uje zdravljenje dlje in zahteva dra\xc5\xbeja zdravila. MDR-TB se definira kot odpornost proti najbolj uspe\xc5\xa1nim zdravilom prve izbire pri TB: rifampicin and isoniazid. Tuberkuloza, prekomerno odporna proti zdravilom, je odporna proti trem ali ve\xc4\x8d razredom zdravil druge izbire._NEWLINE_Proti zdravilom popolnoma odporna tuberkuloza je odporna proti vsem zdravilom, ki so trenutno na voljo. Najprej so jo opazili leta 2003 v Italiji, vendar o njej do 2012 niso \xc5\xa1iroko poro\xc4\x8dali. Bedakvuilin pogojno podpirajo kot sredstvo proti multirezistentni TB.\n_START_SECTION_\nEpidemiologija\n_START_PARAGRAPH_\nPribli\xc5\xbeno tretjina svetovnega prebivalstva je bila oku\xc5\xbeena s M. tuberculosis, do novih oku\xc5\xbeb prihaja letno pri pribli\xc5\xbeno 1\xc2\xa0% prebivalstva. Vendar pa ve\xc4\x8dina oku\xc5\xbeb z M. tuberculosis ne povzro\xc4\x8di tuberkuloze, in 90\xe2\x80\x9395\xc2\xa0% oku\xc5\xbeb ostaja brez simptomov. Leta 2012 je bilo po oceni 8,6 milijona kroni\xc4\x8dnih aktivnih primerov. Leta 2010 so ugotovili 8,8 milijonov novih primerov tuberkuloze in 1,45 milijona smrtnih \xc5\xbertev, ve\xc4\x8dinoma v  dr\xc5\xbeavah v razvoju. Med temi 1,45 milijona smrtnih \xc5\xbertev je bilo pribli\xc5\xbeno 350.000 bolnikov s so\xc4\x8dasno oku\xc5\xbebo z virusom HIV._NEWLINE_Tuberkuloza je drugi najpogostej\xc5\xa1i vzrok smrti zaradi nalezljivih bolezni (takoj za HIV/AIDS). \xc5\xa0tevilo obolelih, gledano absolutno, od leta 2005 dalje pada in \xc5\xa1tevilo novih primerov se je po 2002 zni\xc5\xbealo. Napredek na Kitajskem je \xc5\xa1e posebno velik, med letoma 1990 in 2010 jim je uspelo smrtnost zaradi TB zmanj\xc5\xa1ati za pribli\xc5\xbeno 80\xc2\xa0%. Tuberkuloza je pogostej\xc5\xa1a v dr\xc5\xbeavah v razvoju; pribli\xc5\xbeno 80\xc2\xa0% prebivalstva v \xc5\xa1tevilnih azijskih in afri\xc5\xa1kih dr\xc5\xbeavah je pozitivno na tuberkulinski test, v ZDA pa je pozitivnih samo 5\xe2\x80\x9310\xc2\xa0% prebivalcev. Upanje, da se bolezen dobi popolnoma pod nadzor, je mo\xc4\x8dno oslabljeno zaradi \xc5\xa1tevilnih dejavnikov, kot so te\xc5\xbeave pri razvoju u\xc4\x8dinkovitega cepiva, drag in zamuden diagnosti\xc4\x8dni postopek, obvezno ve\xc4\x8dmese\xc4\x8dno zdravljenje, porast s HIV povezane tuberkuloze, in pojav proti zdravilom odpornih primerov po 1980._NEWLINE_Leta 2007 je imel po ocenah med vsemi dr\xc5\xbeavami najve\xc4\x8djo incidenco bolezni Svazi, in sicer 1.200 primerov na 100.000 prebivalcev. Indija je imela najve\xc4\x8djo skupno incidenco, okoli 2,0 milijona novih primerov. V razvitih dr\xc5\xbeavah je tuberkuloza manj pogosta, najti jo je predvsem v urbanih obmo\xc4\x8djih. \xc5\xa0tevilo primerov na 100.000 prebivalcev po svetu leta 2010: cel svet 178, Slovenija 332, Ameriki 36, Vzhodno Sredozemlje 173, Evropa 63, jugovzhodna Azija 278, in zahodni Pacifik 139. V Kanadi in Avstraliji je tuberkuloza veliko bolj pogosta med staroselci, zlasti v oddaljenih obmo\xc4\x8djih. V ZDA je smrtnost pri aboriginih zaradi tuberkuloze petkrat vi\xc5\xa1ja, in med javljenimi primeri TB zna\xc5\xa1a dele\xc5\xbe rasnih in etni\xc4\x8dnih manj\xc5\xa1in zna\xc5\xa1a 84\xc2\xa0%._NEWLINE_Pogostnost tuberkuloze je odvisna od starosti prebivalstva. V Afriki v prvi vrsti prizadene mladostnike in mlade odrasle. V dr\xc5\xbeavah, kjer je \xc5\xa1tevilo obolenj dramati\xc4\x8dno upadlo (na primer v ZDA) , pa predstavlja TB predvsem bolezen starej\xc5\xa1ih ljudi in oseb z oslabljenim imunskim sistemom (dejavniki tveganja so navedeni zgoraj).\n_START_SECTION_\nSlovenija\n_START_PARAGRAPH_\nPojavnost tuberkuloze v Sloveniji upada. Leta 1996 je bilo v Sloveniji registriranih 28,3 primera na 100.000 prebivalcev, leta 2002 je pojavnost zna\xc5\xa1ala 17,6/100.000 prebivalcev, leta 2009 pa le \xc5\xa1e 9,3 primera/100.000 prebivalcev, kar nas uvr\xc5\xa1\xc4\x8da med dr\xc5\xbeave z zelo nizko stopnjo obolevnosti. V Sloveniji pogosteje zbolevajo mo\xc5\xa1ki. Umrljivost za to boleznijo je 1,3\xe2\x80\x934,2\xc2\xa0%.\n_START_SECTION_\nZgodovina\n_START_PARAGRAPH_\nTuberkuloza je bila prisotna pri ljudeh najkasneje od antike dalje. Najzgodnej\xc5\xa1i nedvoumni dokaz za M. tuberculosis je najti v ostankih bizona,  starih pribli\xc5\xbeno 17 tiso\xc4\x8d let. Zaenkrat pa ni jasno, ali ima tuberkuloza izvor pri govedu, s kasnej\xc5\xa1im prenosom na ljudi, ali pa gre za skupnega prednika. Doslej se je verjelo, da je med procesom udoma\xc4\x8ditve pri\xc5\xa1lo do prenosa M. tuberkulosis z \xc5\xbeivali na ljudi, vendar genska primerjava \xc5\xbeivalskih in \xc4\x8dlove\xc5\xa1kih sevov bakterije tega ne potrjuje. Goveji in \xc4\x8dlove\xc5\xa1ki sev bacila imata skupnega prednika, ki je ljudi morda oku\xc5\xbeil \xc5\xbee v neolitiku. Okostja prazgodovinskih ljudi  (4000 pred na\xc5\xa1im \xc5\xa1tetjem) ka\xc5\xbeejo znake tuberkulozo in  tuberkulozno gnilobo so dokazali v hrbtenja\xc4\x8dah egip\xc4\x8danske mumije iz \xc4\x8dasov 3000\xe2\x80\x924000 pred na\xc5\xa1im \xc5\xa1tetjem.   Phthisis pomeni v gr\xc5\xa1\xc4\x8dini su\xc5\xa1ico, star izraz za plju\xc4\x8dno tuberkulozo; Po Hipokratu je okoli 460 pred na\xc5\xa1im \xc5\xa1tetjem phthisis bila najbolj raz\xc5\xa1irjena bolezen. Pravi, da se javlja z vro\xc4\x8dino in izka\xc5\xa1ljevanjem krvi in da je skoraj vedno usodna. Genetske \xc5\xa1tudije ka\xc5\xbeejo, da je v Ameriki TB prisotna od leta 100 na\xc5\xa1ega \xc5\xa1tetja dalje._NEWLINE_Pred industrijsko revolucijo je folklora tuberkulozo pogosto povezovala z vampirji. Ko je v dru\xc5\xbeini kdo umrl zaradi nje, so drugi oku\xc5\xbeeni \xc4\x8dlani dru\xc5\xbeine za\xc4\x8deli hirati. Ljudje so verjeli, da je za to kriv umrli, ki iz ostalih dru\xc5\xbeinskih \xc4\x8dlanov izsesava \xc5\xbeivljenje._NEWLINE_\xc4\x8ceprav je Dr Richard Morton leta 1689 za plju\xc4\x8dno obliko bolezni dokazal patolo\xc5\xa1ko ozadje tuberklov,  TB zaradi raznolikosti njenih simptomov do 1820 ,niso opredelili kot ene same bolezni, ime tuberkuloza pa je prvi  leta 1839 uporabil J. L. Sch\xc3\xb6nlein. Med 1838 in 1845 je Dr. John Croghan, lastnik Mamutske jame, dal prenesti \xc5\xa1tevilne ljudi s tuberkulozo v jamo,  v upanju, da bodo v \xc4\x8distem jamskem zraku stalne temperature ozdraveli; umrli so po enem letu. Hermann Brehmer je leta 1859 odprl prvi TB sanatorij v Sokolowskem, Poljska._NEWLINE_Bacil, ki povzro\xc4\x8da tuberkulozo, Mycobacterium tuberculosis, je 24. marca 1882 odkril in opisal Robert Koch. Za to odkritje je leta 1905 prejel Nobelovo nagrado za fiziologijo ali medicino. Koch ni verjel, da bi si goveja in \xc4\x8dlove\xc5\xa1ka oblika tuberkuloze bili podobni, tako da so oku\xc5\xbeeno mleko kot vir oku\xc5\xbebe prepoznali \xc5\xa1ele kasneje. Tveganje za prenos iz tega vira je kasneje dramati\xc4\x8dno zmanj\xc5\xa1al izum procesa pasterizacije. Koch je leta 1890 glicerinski izvle\xc4\x8dek bacilov tuberkuloze razglasil za "sredstvo" proti tuberkulozi in ga poimenoval \xc2\xbbtuberkulin\xc2\xab. \xc4\x8ceprav je bil neu\xc4\x8dinkovit, so izvle\xc4\x8dek kasneje uspe\xc5\xa1no prilagodili za presejalni test za presimptomatsko tuberkulozo._NEWLINE_Albert Calmette in Camille Gu\xc3\xa9rin sta 1906 kot prva na osnovi govejega seva tuberkuloze uspela razviti sredstvo za imunizacijo proti tuberkulozi. Imenovali so ga bacillus Calmette Gu\xc3\xa8rin (BCG). Z BCG prvi\xc4\x8d cepili ljudi leta 1921 v Franciji,  v ZDA, Zdru\xc5\xbeenem kraljestvu in Nem\xc4\x8diji pa so ga za\xc4\x8deli \xc5\xa1iroko uporabljati po drugi svetovni vojni._NEWLINE_Tuberkuloza je bila vzrok za zelo \xc5\xa1iroko zaskrbljenost javnosti v 19. in v za\xc4\x8detku 20. stoletja kot endemi\xc4\x8dna bolezen revnih. Leta 1815 je v Angliji vsak \xc4\x8detrti umrl zaradi\xc2\xa0\xc2\xbbsu\xc5\xa1ice\xc2\xab. V Franciji je TB leta 1918 \xc5\xa1e vedno bila vzrok smrti v enem od \xc5\xa1estih primerov. Ko so 1880 ugotovili, da gre za nalezljivo bolezen, so TB v Veliki Britaniji uvrstili na seznam bolezni, ki jih je treba prijaviti. Za\xc4\x8deli so s kampanjami,da ljudje nehajo pljuvati na javnih mestih,  oku\xc5\xbeene revne ljudi pa so "vzpodbujali", da gredo v zaporom podobne sanatorije (v zdravili\xc5\xa1\xc4\x8dih za srednji in vi\xc5\xa1ji razred so bolniki dobivali odli\xc4\x8dno nego in stalno zdravni\xc5\xa1ko pomo\xc4\x8d). Ne glede na (domnevne) ugodnosti "sve\xc5\xbeega zraka" in pomo\xc4\x8d v sanatorijih je celo ob najbolj\xc5\xa1ih pogojih v njih umrla v petih letih polovica bolnikov (okoli 1916)._NEWLINE_V Evropi je obolevnost s tuberkulozo nara\xc5\xa1\xc4\x8dala od 16. stoletja dalje in dosegla svoj vrh v 18. stoletju, ko je bila vzrok za skoraj \xc4\x8detrtino vseh smrti. Smrtnost se je nato do leta 1950 zmanj\xc5\xa1ala za skoraj 90%. Izbolj\xc5\xa1ave v javnem zdravstvu so \xc5\xa1e pred prihodom streptomicina in drugih antibiotikov znatno zmanj\xc5\xa1ale oku\xc5\xbebe. Bolezen pa je dalje ostala velika gro\xc5\xbenja za javno zdravje, tako da so na primer v Veliki Britaniji Svet za raziskave v medicini (Medical Research Council) leta 1913 ustanovili predvsem z namenom, da se razi\xc5\xa1\xc4\x8de tuberkuloza in njeno ozadje._NEWLINE_Leta 1946 je z odkritjem antibiotika streptomicina u\xc4\x8dinkovito zdravljenje tuberkuloze postalo realnost. Pred uvedbo tega antibiotika je edino zdravilo (z izjemo zdravili\xc5\xa1\xc4\x8d) bil kirur\xc5\xa1ki poseg, med drugim "pnevmotoraks tehnika", ki je kolabirala oku\xc5\xbeeno plju\xc4\x8dno krilo, da lahko "po\xc4\x8diva" in tuberkulozne brazgotine ozdravi._NEWLINE_Zaradi pojava MDR-TB so kirur\xc5\xa1ke posege ponovno uvedli kot eno od mo\xc5\xbenosti, ki so na voljo za zdravljenje tuberkuloze. Teko\xc4\x8di kirur\xc5\xa1ki posegi vklju\xc4\x8dujejo odstranitev patolo\xc5\xa1kih kavitet  (\xc2\xbbbullae\xc2\xab) v plju\xc4\x8dih, da se zmanj\xc5\xa1a \xc5\xa1tevilo bakterij in pove\xc4\x8da izpostavljenost preostalih bakterij zdravilom v krvi; zmanj\xc5\xa1uje se tako skupna obremenitev z bakterijami in pove\xc4\x8da u\xc4\x8dinkovitost sistemske antibioti\xc4\x8dne terapije._NEWLINE_Upanje, da se tuberkulozo popolnoma odpravi (gl koze), se je v osemdesetih letih razblinilo s pojavom proti zdravilom odpornih sevov. Na ponoven pojav tuberkuloze, ki je sledil, je Svetovna zdravstvena organizacija leta 1993 odgovorila z razglasitvijo tuberkuloze kot izrednega svetovnega problema za zdravje\n_START_SECTION_\nDru\xc5\xbeba in kultura\n_START_PARAGRAPH_\nSvetovna zdravstvena organizacija, Fundacija Bill in Melinda Gates ter ameri\xc5\xa1ka vlada subvencionirajo uporabo novega hitrodelujo\xc4\x8dega diagnosti\xc4\x8dnega testa v dr\xc5\xbeavah z nizkimi in srednjimi dohodki, s \xc4\x8dimer se je zni\xc5\xbeal stro\xc5\xa1ek enega testa iz 16,86 $ na 9,98 $. Poleg tega je test to\xc4\x8den pri osebah, ki so so\xc4\x8dasno oku\xc5\xbeene z virusom HIV. Ugotovi lahko odpornost proti antibiotiku rifampicinu, s \xc4\x8dimer se naka\xc5\xbee, da gre za sev bakterije, ve\xc4\x8dkratno odporen proti zdravilom. Leta 2011 so imela \xc5\xa1e vedno \xc5\xa1tevilna revnej\xc5\xa1a obmo\xc4\x8dja le dostop do mikroskopkih preiskav izme\xc4\x8dka._NEWLINE_Indija je v letu 2010 imela najvi\xc5\xa1jo skupno \xc5\xa1tevilo primerov tuberkuloze po svetu, delno zaradi slabe skrbi za bolezen v zasebnem in javnem zdravstvenem sektorju. Programi, kot je na primer revidiran nacionalni program za nadzor tuberkuloze, so pomagali zmanj\xc5\xa1ati \xc5\xa1tevilo oku\xc5\xbeb pri osebah, ki prejemajo javno zdravstveno oskrbo.\n_START_SECTION_\nRaziskave\n_START_PARAGRAPH_\nCepivo BCG ima svoje meje in raziskave in razvoj novih cepiv za TB so v teku. \xc5\xa0tevilni mo\xc5\xbeni kandidati so trenutno v fazah I in II klini\xc4\x8dnih preskusov. Da bi izbolj\xc5\xa1ali u\xc4\x8dinkovitost razpolo\xc5\xbeljivih cepiv, sta na voljo dva pristopa. Pri enem se BCG dodaja cepivo za podenoto, pri drugi strategiji pa se sku\xc5\xa1a razviti nova in bolj\xc5\xa1a \xc5\xbeiva cepiva. MVA85A, primer cepiva s podenoto, ki se trenutno presku\xc5\xa1a v Ju\xc5\xbeni Afriki, temelji na gensko spremenjenih Vaccinia virusih. Cepiva bodo upajmo igrala pomembno vlogo pri zdravljenju tako latentne kot aktivne bolezni._NEWLINE_Da bi spodbudili nadaljnji razvoj, raziskovalci in politiki uvajajo nove ekonomske modele za razvoj cepiv, med drugim nagrade, dav\xc4\x8dne spodbude in vnaprej zagotovljen tr\xc5\xbeni odvzem. Pri razvoju sodelujejo \xc5\xa1tevilne skupine, med drugim Stop TB Partnership, Ju\xc5\xbenoafri\xc5\xa1ka iniciativa za cepivo proti tuberkuloz in Aeras Global TB Vaccine Foundation. Podjetje je prejelo ve\xc4\x8d kot 280.000.000 $ (US) od Fundacije Bill in Melinda Gates za razvoj in licenciranje bolj\xc5\xa1ega cepiva proti tuberkulozi, ki naj bi se ga uporabilo v zelo obremenjenih dr\xc5\xbeavah._NEWLINE_Za tuberkulozo, ki je odporna proti ve\xc4\x8d zdravilom, se raziskuje \xc5\xa1tevilna zdravila, med drugim bedaquiline in delamanid. Bedaquiline je konec 2012 FDA odobrila. Kolik\xc5\xa1ni sta varnost in u\xc4\x8dinkovitost teh novih u\xc4\x8dinkovin \xc5\xa1e nista \xc4\x8disto jasno, saj rezultati temeljijo na relativno majhnih vzorcih. Obstoje\xc4\x8di podatki pa ka\xc5\xbeejo, da je pri bolnikih, ki poleg standardnega zdravljenja TB  jemljejo bedaquiline, umrljivost petkrat vi\xc5\xa1ja kot bolnikih, ki nove droge ne jemljejo. Posledica so bili \xc4\x8dlanki v strokovni literaturi, ki so odpirali vpra\xc5\xa1anja glede zdravstvene politike, o tem, zakaj je FDA zdravilo odobrila, in o tem, ali so finan\xc4\x8dne vezi zdravnikov s podjetjem, ki izdeluje bedaquiline, vplivale na njih ravnanje.\n_START_SECTION_\nDruge \xc5\xbeivali\n_START_PARAGRAPH_\nMikobakterije oku\xc5\xbeijo veliko razli\xc4\x8dnih \xc5\xbeivali, med drugim ptice, glodavce, in plazilce. Podvrsta Mycobacterium tuberculosis pa je redko prisotna pri divjih \xc5\xbeivalih. Prizadevanja za izkoreninjenje goveje tuberkuloze, ki ga povzro\xc4\x8da  Mycobacterium bovis v govedu in \xc4\x8dredah jelenov v Novi Zelandiji, so bila relativno uspe\xc5\xa1na. Prizadevanja v Veliki Britaniji so bila pri tem manj uspe\xc5\xa1na.'